##

**XI Nacionalni naučni skup sa međunarodnim učešćem**

**Balkan Art Forum 2024**

**(BARTF 2024)**

**Niš, 18. i 19. oktobar 2024. godine**

Fakultet umetnosti u Nišu, sa Ogrankom SANU u Nišu, organizuje jedanaesti po redu nacionalni naučni skup sa međunarodnim učešćem ***Balkan Art Forum 2024***, radi okupljanja umetnika, pedagoga, teoretičara, istraživača, koji bi rezultatima svojih istraživanja, idejama, inovacijama i praktičnim dostignućima u oblasti umetnosti podstakli umetničko stvaralaštvo, umetničko-pedagošku teoriju i praksu i naučna istraživanja u oblasti umetnosti. Organizatori pozivaju zainteresovane da prijave saopštenja i aktivno učestvuju u radu međunarodnog naučnog skupa, koji se ove godine održava na temu:

**BALKAN ART FORUM (BARTF) 2024 – UMETNOST I KULTURA DANAS:**

**FENOMEN EMPATIJE U UMETNOSTI I KULTURI**

Empatija je pojam koji sve više zasićuje leksikon današnje popularne kulture. Ova pojava se, u svom osnovnom vidu, odnosi na sposobnost razumevanja i deljenja osećanja drugih. Termin potiče iz estetike. Izveden je od grčkog „empatheia”, odnosno „u patosu” (od grč. εν – u; i grč. παθος – osećanje, strast) i doslovno označava uosećavanje, uživljavanje, to jest, svojevrsno „unošenje” (putem intuicije i motorne mimikrije) vlastitih stavova i osećanja u neko umetničko delo ili prirodnu pojavu (natmuren oblak, vedar dan itd.). Koncept koji je nastao kao refleksija o umetnosti pre više od jednog veka, prenet je potom preko psihologije u popularnu kulturu, najviše zahvaljujući hibridizaciji evropske umetnosti i nauke, početkom HH veka. Pitanja empatije, razumevanja i prihvatanja drugih spadaju u univerzalne civilizacijske vrednosti, baš kao i umetnost.

U današnje vreme, kada veštačka inteligencija preuzima dominaciju nad ljudskom kognicijom i kada se humanizam, kao pogled na svet koji ističe razum, etiku, pravdu i filozofski naturalizam, nalazi pred sve većim i težim izazovima, fenomen empatije sa razlogom dobija sve veći prostor u naučnom diskursu, pre svega u okvirima psihologije, pedagogije, antropologije i naravno teorije umetnosti i estetike. Imajući u vidu prirodu aktuelnog vremena i njegove sve složenije probleme koji iz fundamenta i rapidno menjaju ljudskom duhu poznati svet, u fokus ovogodišnjeg naučnog skupa *Balkan Art Forum* biće postavljen upravo fenomen empatije, kao pitanje od suštinske važnosti za umetnost i kulturu savremenog sveta.

Tematski okvir za diskusiju je širok. Dobrodošli su svi referati čiji se sadržaji mogu dovesti u direktnu ili posrednu vezu sa razumevanjem umetničkih i kulturoloških pojava kroz fenomen empatije. Osnovno problemsko pitanje je usmereno pre svega na proces recepcije umetničkog dela, odnosno na ulogu empatije u tom procesu. Da li je za razumevanje ideja i emocija emitovanih kroz umetnički izraz važno poznavati kontekst u kom je umetničko delo nastalo? Da li je delo moguće razumeti i doživeti jednako duboko ako nam nije poznat autor, njegov mentalitet, senzibilitet, psihološki profil, fizičke i biološke karakteristike, socijalni status, pripadnost određenoj kulturnoj sredini i drugo? U kojoj meri recipijent u delo projektuje svoj telesni i mentalni profil i da li je moguće u potpunosti razumeti delo iz perspektive druge osobe, bez upliva sopstvenih senzibilitetskih afiniteta?

Na ova i slična pitanja moguće je odgovoriti iz perspektiva svih aktera involviranih u različite procese koji se odnose na afektivni doživljaj umetnosti. To su pre svega analitičari svih provenijencija (naučnici i teoretičari umetnosti, kulture i medija, istraživači u oblastima književnosti, filozofije, psihologije, antropologije, sociologije, pedagogije, bibliotekarstva). A to su i autori umetničkih dela, kao i izvođači, jer je svako stvaranje umetničkog dela jedan vid izvođenja (čak i kad su u pitanju vizuelne umetnosti), a izvođači su istovremeno i stvaraoci, ali i recipijenti dela koje izvode. Svrha ovogodišnjeg skupa je da se kroz pluralizam i diverzitet relevantnih mišljenja osvetli da li je, i, ako jeste, u kojoj meri i na koje načine fenomen empatije prisutan u savremenom umetničkom stvaralaštvu i recepciji umetničkih dela, te na koje načine se prisustvo empatije u umetnosti reflektuje na druge društvene i humanističke pojave u različitim kulturnim sredinama.

# OBLICI UČEŠĆA U RADU SKUPA: naučni skup će se organizovati uživo i onlajn putem *Zoom* aplikacije.

**VREME IZLAGANJA SAOPŠTENJA:** 15 minuta

**RADNI JEZICI SKUPA:** srpski jezik, engleski jezik i slovenski jezici.

# ROK ZA DOSTAVLJANJE TEME SAOPŠTENJA SA APSTRAKTOM:

(na jeziku saopštenja i na engleskom jeziku, do 250 reči i do 5 ključnih reči)

do **15.08.2024.** na elektronsku adresu bartf@artf.ni.ac.rs

Prijavni formular i instrukcije za plaćanje možete pronaći [na sajtu Fakutleta umetnosti](http://www.artf.ni.ac.rs/lat/).

**ROK ZA DOSTAVLJANJE OBAVEŠTENJA O PRIHVATANJU REFERATA:** 01.09.2024.

**IZNOS KOTIZACIJE:** 4.000,00 dinara ili 35 eura za učesnike iz inostranstva, po srednjem kursu Narodne banke Srbije na dan uplate. Prilikom deviznog plaćanja kotizacije troškovi provizije banaka padaju na teret uplatioca.

Uplatom kotizacije učesnici skupa obezbeđuju: knjigu apstrakata, uverenje o učešću na skupu, zbornik recenziranih radova sa naučnog skupa i koktel sa hranom i pićem.

**ROK ZA UPLATU KOTIZACIJE:** 15. 10. 2024.

**ROK ZA DOSTAVLJANJE KONAČNE VERZIJE RADA:** 01. 03. 2025.

Za sve potrebne informacije možete se obratiti organizatorima skupa na adresu: **bartf@artf.ni.ac.rs**

Dekan Fakulteta umetnosti Univerziteta u Nišu

 *Prof. dr um. Milena Injac*